Afrosiyob (tezyurar poyezd)
„Afrosiyob“ tezyurar poyezdi — Oʻzbekiston boʻylab eng yuqori tezlikda harakatlanuvchi, Ispaniyaning Patentes Talgo S.L.U. kompaniyasi tomonidan ishlab chiqarilgan Talgo-250 rusumli elektropoyezdlardir. Eng yuqori tezligi 250 km/s. 2010-yil 5-yanvarda prezident Islom Karimov ikkita tezyurar poyezdlarni sotib olish boʻyicha qarorni imzolagan. Shu asosda „Afrosiyob“ poyezdlarini yoʻlga qoʻyish loyihasi „Oʻzbekiston temir yoʻllari“ va Oʻzbekistonni rekonstruksiya qilish va rivojlantirish jamgʻarmasi hisobidan amalga oshirilgan. 2011-yil 22-iyulda birinchi „Afrosiyob“ poyezdi Toshkentga keltirilgan. Ikkinchisi sentabr oyida olib keltirilgan. Elektropoyezd ikkita lokomotiv, sakkizta passajir vagoni va bitta vagon-restorandan iboratdir. Poyezdda VIP, birinchi va ekonom klass joylari va imkoniyati cheklangan yoʻlovchilar uchun maxsus joylar mavjuddir. 2021-yil iyul oyida Ispaniyadan yana ikkita Talgo elektropoyezdi lokomotivi, 15 ta vagon sotib olindi. Ular Bilbao shahridan yoʻlga chiqarilib, Sankt-Peterburg orqali Oʻzbekistonga yetkazildi. 2021-yilning iyul oyida Oʻzbekistonga keltirilgan yangi Afrosiyob poyezdi Buxoro—Xiva yoʻnalishida harakatlanishi maʼlum boʻldi. Buxoro—Xiva yoʻnalishida harakatlanuvchi poyezdda nogironlar uchun ham qulayliklar mavjud. Toshkent — Samarqand — Qarshi va Toshkent — Samarqand — Buxoro tezyurar liniyalarida ishlaydi. Hozirgi Samarqandning shimoliy chekkasida joylashgan qadimiy Afrosiyob shahri shohi sharafiga nomlangan.